代人送廣州劉待制
作者：金君卿
朝代：宋

paragraphs: 元精生俊臣，其器疏以博。
渾玉謝雕鎸，古樂鎮浮薄。
文章發粹藴，雲漢相紛搏。
軒昂仕路間，獨立羣雞鶴。
朝端聳風采，衆聽嘉蹇諤。
緣飾吏事餘，中有名教樂。
按獄袪煩苛，餽糧得豐約。
邛蜀號險艱，靜制猶扃鑰。
歸來奏成績，高議凌霄鶚。
往釐東南計，詎足煩精畧。
中道發詔書，飛榮上天閣。
抗旌出五嶺，廣府開巨幕。
提封犬牙制，被海珠貝錯。
況當蠻獠衝，尚苦蜂蠆蠚。
日望公之來，坐見起民瘼。
先聲百粵外，猾寇千里却。
行當靜海隅，天步清且廓。
栖栖外臺吏，正困韁鏁縛。
忻聞大旆過，一見如刮膜。
下坐聽語言，渴引醇酎酌。
退嗟蠅蟲癡，敢議驥尾託。
願公南轅還，四海霖雨作。
嘻噓和氣行，瞬息羣動躍。
及此分寸苗，庶幾秋有穫。